b'\n_START_ARTICLE_\n\xc3\x86 Amat\xc3\xb8er\n_START_PARAGRAPH_\n\xc3\x86 Amat\xc3\xb8er var en s\xc3\xb8nderjysksproget dansk amat\xc3\xb8rteatergruppe i Sydslesvig. Den blev grundlagt i 1974 af overl\xc3\xa6rer ved Risum skole Johann Mikkelsen (1933-2006) i L\xc3\xa6k. De frivillige 15-20 amat\xc3\xb8rer kom fra\xc2\xa0\xc2\xbbdet gamle Sydt\xc3\xb8nder Amt\xc2\xab, den del af T\xc3\xb8nder Amt der kom til Tyskland ved gr\xc3\xa6nsedragningen i 1920, nu en af de nordligste omr\xc3\xa5der i Nordfrislands Amt, hvor det s\xc3\xb8nderjyske sprog har levet st\xc3\xa6rkt, selv om det officielle sprog var blevet tysk._NEWLINE_\xc3\x86 Amat\xc3\xb8ers form\xc3\xa5l var at gavne forst\xc3\xa5elsen for det s\xc3\xb8nderjyske sprog, at styrke danskheden syd for gr\xc3\xa6nsen, og ved at spille for rigsdanske grupper i det gamle kongerige og kursistgrupper p\xc3\xa5 Jaruplund H\xc3\xb8jskole at tydeligg\xc3\xb8re tilstedev\xc3\xa6relsen af det danske mindretal i Sydslesvig, hvis oprindelige sprog var s\xc3\xb8nderjysk og ikke rigsdansk._NEWLINE_\xc3\x86 Amat\xc3\xb8er blev hurtigt en anerkendt medspiller p\xc3\xa5 den sydslesvigske scene, og i 1976 kunne de optages i Sydslesvigsk \xc3\x85rbog, hvor Johann Mikkelsen berettede om tilblivelsen._NEWLINE_Amat\xc3\xb8rteatergruppen lagde ud med at spille stykker af Walter Christiansen i Karlum, skrevet lige efter krigen med egnshistorisk udgangspunkt. De var dengang blevet skrevet og opf\xc3\xb8rt p\xc3\xa5 s\xc3\xb8nderjysk. \xc3\x86 Amat\xc3\xb8er debuterede 20. september 1974 i Tinningsted med stykket \xc3\x86 Fluesm\xc3\xa6kke ved Sydt\xc3\xb8nder Landboforenings 25-\xc3\xa5rs jubil\xc3\xa6um._NEWLINE_Senere blev Sigfred Andresen fra L\xc3\xa6k Sogn en af leverand\xc3\xb8rerne af stykker til \xc3\x86 Amat\xc3\xb8er._NEWLINE_Ved lederen Johann Mikkelsens d\xc3\xb8d i 2006 oph\xc3\xb8rte gruppen.'